Þrír eru í haldi lögreglunnar á höfuðborgarsvæðinu eftir árásina í Borgarholtsskóla í gær. Þetta staðfestir Margeir Sveinsson, aðstoðaryfirlögregluþjónn hjá lögreglunni á höfuðborgarsvæðinu. Meiðsl þeirra sem særðust í árásinni voru ekki lífshættuleg og hafa þeir flestir verið útskrifaðir af sjúkrahúsi. Ekki hefur verið tekin ákvörðun um gæsluvarðhald en þar sem sakborningarnir eru ungir að árum er málið unnið í samstarfi við félagsþjónustuna.
Margeir segir að lögreglan sé með mikið af myndskeiðum frá átökunum og þau nýtist við rannsókn málsins. Þá sé búið að taka mikið af skýrslum, bæði af vitnum og þeim sem þarna komu við sögu. Skólastarf í Borgarholtsskóla hófst aftur í morgun, og til stendur að bjóða bæði nemendum og kennurum upp á áfallahjálp.
Þrír eru í haldi lögreglunnar á höfuðborgarsvæðinu eftir árásina í Borgarholtsskóla. Ekki hefur verið tekin ákvörðun um gæsluvarðhald enn þar sem sakborningarnir eru ungir að árum.